આજે પાચનતંત્રને લઈને ઘણી તકલીફો લોકોમાં સામાન્ય બની ગઈ છે. જેનું એક મોટું કારણ જીવનશૈલીમાં આવેલો બદલાવ છે. આજે નવી પેઢી ઘરનાં શાક-રોટલી છોડીને બજારના જંકફૂડ તરફ વળી છે. મેંદો, ચીઝ, બટર, મસાલા વગેરેને લીધે આજે નાની ઉંમરમાં પણ પાચનતંત્રને લઈને તકલીફો શરૃ થઈ ગઈ છે. આપણા ઋષિ-મુનિઓએ પણ શુદ્ધ અને સાત્ત્વિક ખોરાક તેમજ ફળાહારની સલાહ આપી છે, જેને કાને ધરવા જેવી છે. તેના બદલે આજે લોકો ઊંધું કરી રહ્યા છે. આજકાલ લોકો પૌષ્ટિક અને શુદ્ધ ખોરાકને બદલે વધુ પડતી ચરબી અને સુગરવાળો ખોરાક ખાતાં થઈ ગયા છે. જેના લીધે અનેક સમસ્યાઓને નોતરી બેઠા છે. આજે મેદસ્વિતા તેમજ અતિ મેદસ્વિતાની તકલીફ પણ નાની ઉંમરથી વધી છે. આ સિવાય આજના યુવાનો રાત્રે મોડે સુધી જાગે છે અને ત્યારબાદ મોડેથી જમે છે. આ આદતને લીધે તેમનામાં હોર્મોનલ લેવલ ડિસ્ટર્બ થઈ જતા તકલીફો થાય છે.